諸稽郢行成於吳
作者：先秦：佚名 
篇章：古文觀止 卷三・周文

paragraphs: 吳王夫差起師伐越，越王勾踐起師逆之江。
大夫種乃獻謀曰：“夫吳之與越，唯天所授，王其無庸戰。夫申胥、華登，簡服吳國之士於甲兵，而未嘗有所挫也。夫一人善射，百夫決拾，勝未可成。夫謀必素見成事焉，而後履之，不可以授命。王不如設戎，約辭行成，以喜其民，以廣侈吳王之心。吾以卜之於天，天若棄吳，必許吾成而不吾足也，將必寬然有伯諸侯之心焉；既罷弊其民，而天奪之食，安受其燼，乃無有命矣。”
越王許諾，乃命諸稽郢行成於吳，曰：“寡君勾踐使下臣郢，不敢顯然布幣行禮，敢私告於下執事曰：‘昔者，越國見禍，得罪於天王，天王親趨玉趾，以心孤勾踐，而又宥赦之。君王之於越也，繄起死人而肉白骨也。孤不敢忘天災，其敢忘君王之大賜乎？今勾踐申禍無良，草鄙之人，敢忘天王之大德，而思邊陲之小怨，以重得罪於下執事？勾踐用帥二三之老，親委重罪，頓顙於邊。今君王不察，盛怒屬兵，將殘伐越國。越國固貢獻之邑也，君王不以鞭箠使之，而辱軍士，使寇令焉！勾踐請盟。一介嫡女，執箕帚以晐姓於王宮；一介嫡男，奉盤匜以隨諸御。春秋貢獻，不解於王府。天王豈辱裁之？亦徵諸侯之禮也。’”
夫諺曰：“‘狐埋之而狐搰之，是以無成功。’今天王既封殖越國，以明聞於天下，而又刈亡之，是天王之無成勞也。雖四方之諸侯，則何實以事吳？敢使下臣盡辭，唯天王秉利度義焉！”